Pacs-aandwedloop op 27 Desember | George Herald
Pacs-aandwedloop op 27 Desember
Thursday, 20 December 2018, 08:49
Hierdie groep verkeersbeamptes gaan tydens die jaarlikse Elroy Gelant Pacaltsdorp-aandwedloop aan diens wees om die veiligheid van die atlete te verseker. Links agter staan Sidwell Oktober van die Rainbow-atletiekklub, wat die aandwedloop organiseer. Foto: Deidré Cloete
GEORGE NUUS - Die jaarlikse Elroy Gelant Pacaltsdorp-aandwedloop word op Donderdag 27 Desember deur die Rainbow-atletiekklub aangebied.
Daar is twee roetes, oor 4 km en 8 km, waaruit atlete kan kies. Albei begin en eindig by die verkeersdepartement in Missionstraat in Pacaltsdorp. Atlete moet verkieslik wit T-hemde dra.
Die registrasie kan vanaf 14:00 tot 17:55 by die verkeersdepartement gedoen word en die wedlope begin om 18:00.
Die eerste 500 atlete ontvang medaljes en die eerste 50 deelnemers wat die 8 km voltooi sal gratis T-hemde kry.
Dit kos R30 om aan die 4 km-wedloop deel te neem en R50 vir die 8 km-wedloop.
George se twee Olimpiese atlete, die middelafstandatleet Elroy Gelant en die stapper Anél Oosthuizen, gaan saam met die Blitsbok Dewald Human 'n motiveringspraatjie lewer tussen 15:00 en 17:00. Hulle sal deur die bekende sportadministrateur Abrie de Swardt bygestaan word. Alle atlete en hul afrigters is welkom om die praatjie gratis by te woon.
Read more about: elroy gelant aandwedloop pacaltsdorp
Posted on: 08:49 Thu, 20 December 2018